Сыктывкарса олысьяслöн лоö позянлун öдйö тöдмавны йöзлы отсöг сетöм йылысь юöр торъя терминал пыр.

Öнi аппаратыс сулалö Коми Республикаса йöзлы отсöг сетан агентстволöн фойеын, кöнi нуöдöны уна пöлöс тестъяс. Локтан вежонö юркарса олысьяслы сiйöс сувтöдасны «Сыктывкарса йöзлы отсöг сетан юкöнын государственнöй услугаяс сетан шöринын» татшöм инпас серти: Ленин улича, 50 керка.

Юöр сетан терминал отсöгöн карса олысьяс вермасны видзöдлыны, кутшöм кадпасö да мыйта сьöм вöлi сетöма социальнöй отсöг мераяс серти, тöдмавны кокньöд йылысь либö сьöм мынтöм йылысь шыöдчöм вылö йöзлы отсöг сетан органъяслысь решениесö, а сiдзжö босьтны юöр, кыдзи сетсьö сiйö либö мöд сикас социальнöй отсöг (кутшöмöсь сетан условиеясыс, кутшöм документъяс колöны, кытчö шыöдчыны да сiдз водзö).

Юöр тöдмалöм вылö кодъяснас лоасны паспортысь лыдпасъяс, страхöвöй эскöдан гижöдлöн номер либö торъя номер, мый сетсьö гражданинлы йöзлы отсöг сетан органын.

Кыдзи висьталiсны Коми Республикаса йöзлы отсöг сетан агентствоын, татшöм ногöн пöртсьöны олöмö государственнöй услугаяс электроннöя сетöм йылысь Россия Федерацияса Президентлöн тшöктöмъяс.

Терминаллысь уджтассö вöчисны йöзлы отсöг сетан республиканскöй агентстволöн корöм серти, сiйöс артыштöмöн, мый таöн кутасны вöдитчыны унджыкыс олöма йöз, дзескöдöм позянлуна граждана, а сiдзжö мукöд войтыр, кодъяс эз вöдитчывны сьöкыд электроннöй устройствоясöн.